



PARLAMENTUL ROMÂNIEI

CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti, 24. 05. 2001

Nr. 77

 A V I Z 

asupra propunerii legislative pentru modificarea 

art.7 din  Ordonanţa de urgenţă a Guvernului 
nr.217/1999, privind modificarea şi completarea 

Ordonanţei Guvernului nr.70/1994 privind

 impozitul pe profit
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea art.7 din Ordonanţa de urgenţă a Guvernului nr.217/1999, privind modificarea şi completarea Ordonanţei Guvernului nr.70/1994 privind impozitul pe profit, trimisă cu adresa nr.77 din 23 aprilie 2001, înregistrată sub nr.569/XVIII/11 din 23 aprilie  2001.
Conform prevederilor art.60 din Regulamentul Camerei Deputaţilor, membrii Comisiei juridice, de disciplină şi imunităţi au examinat,  în şedinţa din 24 mai 2001, propunerea legislativă menţionată mai sus, punctul de vedere al Guvernului transmis cu adresa nr.2155/MRP/18.05.2001 şi avizul Consiliului Legislativ nr.350/20.04.2001, constatând următoarele:


- propunerea legislativă vizează modificarea articolului 7 din Ordonanţa Guvernului nr.70/1994 privind impozitul pe profit, astfel cum a fost modificat prin Ordonanţa de urgenţă a Guvernului nr.217/1999, în scopul stimulării tuturor agenţilor economici care încasează printr-un cont bancar din România venituri în valută din exportul de bunuri produse în România, precum şi din prestări de servicii;


- stimularea constă în aplicarea unei cote reduse, respectiv de 5% pentru partea din profitul impozabil care corespunde ponderii veniturilor, în volumul total al veniturilor realizate de contribuabilii susmenţionaţi, sumele aferente acestei reduceri urmând a fi folosite ca surse proprii de finanţare;


- introducerea termenului “provenienţă românească”, fără o clară determinare a sferei de cuprindere, ar putea duce la imposibilitatea atât a aplicării în practică a acestei prevederi, cât şi a verificării respectării ei;


- sintagma “exportul de bunuri de provenienţă românească” nu este de natură a contribui la atingerea scopului acestei propuneri legislative, enunţat în “Expunerea de motive”, şi anume la stimularea exportului de produse cu un grad de prelucrare ridicat şi a exporturilor complexe;


- simpla eliminare a condiţiei ca exportatorul să fie şi producător al bunurilor exportate ar putea avea efect negativ asupra stimulării sectorului productiv şi, implicit, asupra veniturilor la bugetul de stat.

Faţă de cele constatate mai sus, membrii Comisiei juridice, de disciplină şi imunităţi au hotărât, respingerea propunerii legislative pentru modificarea art.7 din Ordonanţa de urgenţă a Guvernului nr.217/1999 privind modificarea şi completarea Ordonanţei Guvernului nr.70/1994 privind impozitul pe profit.


În raport de obiectul şi conţinutul său, propunerea legislativă face parte din categoria legilor ordinare.

                       PREŞEDINTE,                                        SECRETAR, 

     dr. Ionel Olteanu                                    Carmen Dumitriu

     red.consilier

Dumitra Diaconu

 dact. S. Trandafir

